Diari Oficial de la Generalitat Valenciana


Sumari del DOGV 9116, del 29-06-2021 (2021/6801)

RESOLUCIÓ de 15 de juny de 2021, del director general de Relacions amb les Corts, de la Presidència de la Generalitat, per la qual es publica el conveni marc entre la Generalitat, a través de la Vicepresidència Segona i Conselleria d'Habitatge i Arquitectura Bioclimàtica i la Universitat de València-Estudi General per a la creació de la Càtedra d'Habitatge i Dret a la Ciutat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9116

Data del DOGV
:   29-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/6801


Data del document
:   15-06-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 15 de juny de 2021, del director general de Relacions amb les Corts, de la Presidència de la Generalitat, per la qual es publica el conveni marc entre la Generalitat, a través de la Vicepresidència Segona i Conselleria d'Habitatge i Arquitectura Bioclimàtica i la Universitat de València-Estudi General per a la creació de la Càtedra d'Habitatge i Dret a la Ciutat. [2021/6801]  
La Generalitat, a través de la Vicepresidència Segona i Conselleria d'Habitatge i Arquitectura Bioclimàtica i la Universitat de València-Estudi General han subscrit, prèvia tramitació reglamentària, el dia 20 de maig de 2021, el conveni marc per a la creació de la Càtedra d'Habitatge i Dret a la Ciutat, i segons amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 14 de juny de 2021 i número 1389/2021, és procedent la publicació en el Diari Oficial de la Generalitat Valenciana del conveni marc esmentat, que figura annex a aquesta resolució.  
  
València, 15 de juny de 2021.- El director general de Relacions amb les Corts: Antonio Torres Salvador.  
  
  
Conveni marc entre la Generalitat Valenciana, a través de la Vicepresidència Segona i Conselleria d'Habitatge i Arquitectura Bioclimàtica, i la Universitat de València-Estudi General per a la creació de la Càtedra d'Habitatge i Dret a la Ciutat  
  
València, 20 de maig de 2021  
  
Reunides  
D'una banda, la Generalitat Valenciana, representada per Rubén Martínez Dalmau, vicepresident segon i conseller d'Habitatge i Arquitectura Bioclimàtica, que actua en nom i representació del Consell de la Generalitat, en virtut del Decret 240/2019, de 25 d'octubre, del Consell, pel qual s'aprova el Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica. Aquest acte està autoritzat expressament mitjançant l'acord del Consell de 7 de maig de 2021.  
D'una altra, M. Vicenta Mestre Escrivá, en qualitat de rectora de la Universitat de València, nomenada pel Decret 41/2018, de 6 d'abril, del Consell, i en virtut de les atribucions que té conferides per l'article 94.1.d dels Estatuts de la Universitat de València, aprovats pel Decret 128/2004, de 30 de juliol, del Consell, modificats pel Decret 45/2013, de 28 de març, del Consell.  
Les parts, en la representació que respectivament exerceixen, es reconeixen conjuntament competència i capacitat per a subscriure aquest conveni i, a aquest efecte,  
  
Exposen  
1. Que la Generalitat, a través de la Vicepresidència Segona i Conselleria d'Habitatge i Arquitectura Bioclimàtica, i la Universitat de València tenen objectius i interessos comuns en l'estudi, anàlisi, impuls i formulació de propostes per a la garantia i protecció del dret a l'habitatge. El punt de partida d'aquest interés comú és la consideració del dret a l'habitatge digne, adequat i assequible com un dret humà de totes les persones, indispensable per al desenvolupament integral de qualsevol individu i reconegut en nombrosos tractats internacionals de drets humans, en la Constitució espanyola i en l'Estatut d'Autonomia.  
  
2. Que el dret a l'habitatge és indissociable dels valors fonamentals dels drets humans, com la dignitat, la igualtat, la inclusió, el benestar, la seguretat de la persona i la participació pública, i es defineix en termes amplis com el dret a viure en una llar en pau, amb seguretat i dignitat. D'acord amb l'observació general núm. 4 (1991) del Comité de Drets Econòmics, Socials i Culturals de l'ONU al Pacte Internacional del Drets Econòmics i Culturals, el dret a un habitatge digne, adequat i assequible implica que aquest ha de reunir condicions com la seguretat jurídica de la tinença, la disponibilitat de serveis, materials, instal·lacions i infraestructura, l'assequibilitat, unes despeses suportables, l'habitabilitat, una ubicació apropiada, l'adequació cultural i un entorn adequat.  
  
3. Que hi ha múltiples amenaces que impedeixen l'accés i la garantia del dret a l'habitatge, molt en particular d'aquelles persones i grups socials més vulnerables, i que generen segregació i exclusió social urbana.  
4. Que el desenvolupament del dret a l'habitatge implica necessàriament l'anàlisi de les ciutats i de la vida en aquestes, per la qual cosa és imprescindible avançar en l'estudi del dret a la ciutat i en la construcció d'un nou paradigma d'habitabilitat que vincule l'habitatge amb el barri, la ciutat i l'entorn. Això implica, en particular, l'estudi de les vies de promoció de la justa distribució dels beneficis i responsabilitats resultants del procés d'urbanització, el compliment de la funció social de la ciutat i de la propietat, la democratització de l'accés a l'habitatge i als serveis públics, i la distribució de la renda urbana, tenint especialment presents els col·lectius amb menys recursos econòmics i en situació de vulnerabilitat.  
  
5. Que el dret a la ciutat ha d'entendre's com un concepte ampli transversal a una sèrie de drets vinculats amb la vida digna i integrats en l'Agenda 2030 de l'Organització de Nacions Unides, que tenen com a objectiu el desenvolupament de les persones i la cura del planeta Terra.  
  
6. Que la Generalitat, a través de la Vicepresidència Segona i Conselleria d'Habitatge i Arquitectura Bioclimàtica, i la Universitat de València tenen un interés comú a impulsar els objectius avantdits establint com a element transversal i fonamental la perspectiva de gènere per a l'anàlisi i el desenvolupament del dret a l'habitatge i a la ciutat.  
  
7. Que la Generalitat, a través de la Vicepresidència Segona i Conselleria d'Habitatge i Arquitectura Bioclimàtica, en el seu objectiu de protegir i garantir el dret a l'habitatge, impulsa un canvi de paradigma en les polítiques públiques d'habitatge, incorporant el dret a la ciutat i establint com a punt fonamental en el desenvolupament d'aquests drets la perspectiva de gènere. En aquest canvi innovador considera fonamental el paper de la Universitat de València.  
  
8. Que la Universitat de València, signatària d'aquest conveni, està interessada a col·laborar amb la Generalitat en aquests objectius mitjançant la realització de programes d'investigació, formatius, culturals i de reflexió universitària, orientats cap a la promoció, garantia i protecció del dret a l'habitatge i a la ciutat.  
9. Que la Càtedra d'Habitatge i Dret a la Ciutat té com a finalitat desenvolupar activitats d'investigació, docents, de formulació de propostes i de difusió sobre el seu objecte i convertir-se en un punt d'unió decisiu i funcional entre l'activitat educativa i investigadora de la Universitat de València amb el disseny, la planificació, la gestió i l'execució de les polítiques públiques per a la realització del dret a l'habitatge i a la ciutat a la Comunitat Valenciana.  
  
10. Tenint en compte tot l'exposat, la Universitat de València i la Vicepresidència Segona de la Generalitat i Conselleria d'Habitatge i Arquitectura Bioclimàtica, en l'exercici de les funcions atribuïdes en l'article 4 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, consideren oportú formalitzar aquest conveni, d'acord amb les següents  
  
Clàusules  
  
Primera. Objecte del conveni i règim jurídic  
Per complir els objectius anteriors, és objecte d'aquest conveni la creació de la Càtedra d'Habitatge i Dret a la Ciutat com una plataforma acadèmica que pretén constituir un espai d'estudi, investigació, difusió i creació de propostes sobre la construcció, garantia i protecció del dret a l'habitatge emmarcat en un nou paradigma d'habitabilitat que vincule l'habitatge amb el barri, la ciutat i l'entorn. El conveni determina el marc de col·laboració entre la Generalitat, a través de la Vicepresidència Segona de la Generalitat i Conselleria d'Habitatge i Arquitectura Bioclimàtica, i la Universitat de València en el foment del coneixement, la investigació i la difusió d'aquesta temàtica.  
El règim jurídic aplicable al conveni és el derivat del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre. Així mateix, a aquest conveni també són aplicables la Llei 40/2015, d'1 d'octubre, de règim jurídic del sector públic; la Llei 5/1983, de 30 de desembre, del Consell, en la redacció i numeració que en fa la Llei 12/2007, de 20 de març, de la Generalitat, de modificació de la Llei 5/1983, de 30 de desembre, del Govern Valencià; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i tota altra normativa de concordant aplicació.  
  
  
Segona. Activitats de la Càtedra  
Amb la finalitat de complir els objectius definits en la clàusula anterior, la Càtedra desenvoluparà, entre altres, les activitats següents en el marc de les competències establides en el Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica:  
a) Activitats de recerca i desenvolupament.  
- Redacció d'informes tècnics.  
- Desenvolupament de línies d'investigació conjunta.  
- Suport en la realització de tesis doctorals i treballs de recerca en l'àrea de coneixement de la Càtedra.  
- Realització d'estudis i treballs de recerca.  
- Promoció de trobades nacionals i internacionals de persones expertes en l'àrea d'interés de la Càtedra.  
b) Activitats de divulgació i transferència de coneixement.  
- Realització de jornades de divulgació tècnica, tecnològica i artística.  
- Publicacions sobre temes d'interés en l'àmbit de la Càtedra.  
- Promoció en esdeveniments científics, tècnics i artístics.  
- Organització d'exposicions i promoció d'activitats culturals.  
  
- Divulgació de les activitats de la Càtedra.  
- Conferències, seminaris i tallers.  
- Organització i convocatòria de concursos.  
c) Activitats docents i de formació.  
- Desenvolupament i impartició de programes acadèmics formatius vinculats amb l'objecte d'estudi de la Càtedra.  
- Impartició de cursos de formació especialitzada destinats a personal de l'Administració, estudiants i públic en general.  
I, a més, qualsevol altra activitat que la Comissió de Seguiment de la Càtedra considere d'interés i acorde dins de les disponibilitats econòmiques de la Càtedra i de les finalitats que constitueixen l'objecte d'aquest conveni en el marc de les competències de la Vicepresidència Segona i Conselleria d'Habitatge i Arquitectura Bioclimàtica.  
Les activitats que es desenvolupen a l'empara de la Càtedra quedaran subjectes a la normativa de la Universitat de València.  
  
Tercera. Convenis i acords singulars  
Per al desenvolupament de les activitats específiques previstes en la clàusula segona d'aquest conveni, les parts subscriuran els oportuns convenis o acords singulars, que hauran de ser signats per la Vicepresidència Segona i Conselleria d'Habitatge i Arquitectura Bioclimàtica i la Universitat de València.  
La Vicepresidència Segona de la Generalitat i Conselleria d'Habitatge i Arquitectura Bioclimàtica finançarà aquestes activitats amb l'aportació anual que es contemple en els pressupostos de la Generalitat de l'exercici corresponent. L'aportació econòmica s'establirà en cada conveni concret, la qual cosa quedarà condicionat a l'existència de crèdit adequat i suficient en els pressupostos de la Generalitat de l'exercici en el qual se subscriga cada conveni.  
  
Quarta. Obligacions econòmiques  
L'aplicació i l'execució d'aquest conveni, incloent-hi a aquest efecte tots els actes jurídics que puguen dictar-se per executar-lo i desenvolupar-lo, no podrà suposar obligacions econòmiques per a la Generalitat, i, en tot cas, hauran de ser ateses amb els seus mitjans personals i materials.  
  
Cinquena. Òrgan mixt de seguiment i control  
Per al compliment dels compromisos i del seguiment del funcionament del conveni es constituirà una comissió paritària de seguiment, que estarà integrada per tres persones en representació de la Universitat de València i tres persones en representació de la Vicepresidència Segona de la Generalitat i Conselleria d'Habitatge i Arquitectura Bioclimàtica. La comissió paritària de seguiment es constituirà en el termini de quinze dies a partir de l'entrada en vigor d'aquest conveni i es reunirà sempre que ho sol·licite alguna de les parts signatàries.  
  
La comissió paritària de seguiment vetlarà pel bon compliment d'aquest conveni, i per a això podrà aprovar les directrius que el desenvolupen i resoldre els conflictes que puguen sorgir entre les parts.  
  
El seu funcionament i l'adopció d'acords es regularan pel que es preveu en els articles 15 i següents de la Llei 40/2015, d'1 d'octubre, de règim jurídic del sector públic. Es procurarà la presència equilibrada de dones i homes, en aplicació del que es preveu en el II Pla d'igualtat de dones i homes de l'Administració de la Generalitat, aprovat mitjançant l'Acord de 10 de març de 2017, del Consell.  
  
Una còpia de les actes, acords o informes que, si escau, emeta la comissió paritària de seguiment, en el desenvolupament i l'execució de les funcions que tinga assignades, es remetrà a la Direcció General de Coordinació Institucional de la Vicepresidència Segona la Generalitat.  
  
  
Sisena. Direcció de la Càtedra i comunicació  
La Càtedra estarà dirigida per una professora o professor de la Universitat de València. El procediment per a nomenar el professorat que dirigirà la Càtedra serà el següent: una vegada escoltada la proposta de la comissió, la rectora de la Universitat de València en realitzarà, si escau, el nomenament. Les seues funcions seran les que determine la comissió paritària de seguiment, de conformitat amb la normativa de la Universitat de València.  
A l'efecte de la comunicació i difusió de les activitats de la Càtedra, es crearà una marca única, consensuada entre les parts signatàries, que continga la marca de la Vicepresidència Segona i Conselleria d'Habitatge i Arquitectura Bioclimàtica i de la Universitat de València. Es crearà un espai web i un perfil únic en les principals xarxes socials, on la Universitat de València publicarà les activitats pròpies.  
  
  
Setena. Lloc de realització de les activitats de la Càtedra  
Les activitats objecte d'aquest conveni referents a la Càtedra es realitzaran en les instal·lacions pròpies o en qualsevol altre espai determinat per la Universitat de València.  
  
Huitena. Data d'inici de l'eficàcia i termini de vigència  
Aquest conveni entrarà en vigor en el moment de la signatura i estarà vigent durant quatre anys computats des d'aquesta data.  
En qualsevol moment abans de la finalització del termini de vigència previst en el paràgraf anterior, es podrà prorrogar per un període màxim de quatre anys, per acord unànime de les parts, amb els tràmits previs que la normativa de cadascuna de les parts requerisca.  
  
  
Novena. Confidencialitat i publicació de resultats  
La confidencialitat i la publicació de resultats es regularan, de mutu acord entre la Universitat de València i la Vicepresidència Segona de la Generalitat i Conselleria d'Habitatge i Arquitectura Bioclimàtica, si es considera oportú, mitjançant un conveni específic.  
  
  
Desena. Transparència  
La Universitat de València, en compliment del que es disposa en la Llei 2/2015, de la Generalitat, de transparència, bon govern i participació ciutadana de la Comunitat Valenciana, publicarà en el seu respectiu portal de transparència la informació següent: a) Aquest conveni, així com el seu text íntegre, i b) La subvenció i/o ajuda vinculada a aquest conveni, en el cas que n'hi haja, amb indicació de l'import, objectiu o finalitat, i les persones o entitats beneficiàries.  
  
  
Onzena. Protecció de dades personals  
Les parts manifesten que coneixen, compleixen i se sotmeten de manera expressa a la legislació espanyola en matèria de protecció de dades de caràcter personal (Llei orgànica 3/2018, de 5 de desembre, de protecció de dades personals i garantia dels drets digitals), i es comprometen a fer un ús correcte de les dades d'aquesta naturalesa que s'obtinguen en el marc d'aquest conveni.  
Les parts s'obliguen a obtindre tots els consentiments relatius al seu ús que puguen ser necessaris.  
Les parts consenten que les dades personals d'aquest conveni es puguen incorporar a fitxers de titularitat de cadascuna de les parts amb l'única finalitat de procedir-ne a la gestió adequada.  
  
L'exercici dels drets d'accés, rectificació, cancel·lació i oposició es podrà realitzar en els termes establits legalment mitjançant comunicació a la respectiva entitat en el seu domicili social.  
  
Especialment, les parts vetlaran pel compliment de les previsions contingudes en el Reial decret 3/2010, de 8 de gener, pel qual es regula l'esquema nacional de seguretat en l'àmbit de l'administració electrònica.  
  
Dotzena. Extinció del conveni  
Aquest conveni s'extingirà quan concórrega qualsevol de les causes de resolució següents:  
a) Pel transcurs del termini de vigència del conveni sense que se n'haja acordat la pròrroga.  
b) De mutu acord entre les parts.  
c) Per decisió unilateral d'una de les parts, mitjançant una comunicació expressa per escrit a les altres parts amb dos mesos d'antelació respecte de la data en què el considera rescindit.  
d) Per incompliment de les obligacions i compromisos assumits per cadascuna de les parts en aquest conveni. En aqueix cas, qualsevol de les parts podrà notificar a la part incomplidora un requeriment perquè complisca, en un determinat termini, les obligacions o compromisos que es consideren incomplits, en els termes establits en l'article 51.2 de la Llei 40/2015, d'1 d'octubre, de règim jurídic del sector públic.  
  
e) Per decisió judicial declaratòria de la nul·litat del conveni.  
f) Per qualsevol altra causa diferent de les anteriors prevista en el conveni o en les lleis.  
El compliment i la resolució d'aquest acord en causaran la liquidació a fi de determinar les obligacions i compromisos de cadascuna de les parts, en els termes establits en l'article 52 de la Llei 40/2015.  
  
En el supòsit d'extinció del conveni per causes diferents de la conclusió del termini de la seua vigència, les parts, a proposta de la comissió paritària de seguiment del conveni, podran acordar la continuació i finalització de les actuacions en curs que consideren oportunes, establint un termini improrrogable per a la seua finalització, transcorregut el qual se n'haurà de realitzar la liquidació en els termes legalment establits.  
  
  
Tretzena. Modificació d'aquest conveni  
Les parts signants podran modificar aquest conveni en qualsevol moment per acord exprés, i es requeriran els mateixos tràmits que els previs a la seua subscripció.  
  
Catorzena. Jurisdicció  
Aquest conveni té naturalesa administrativa i es regirà per les normes del dret administratiu; en cas de conflicte serà competent la jurisdicció contenciosa administrativa.  
  
Quinzena. Publicitat  
El text íntegre d'aquest conveni es publicarà en el Diari Oficial de la Generalitat Valenciana i, a més, es farà públic en el portal de transparència de la Generalitat GVA Oberta i en la pàgina web de la Universitat de València, segons el que es disposa en l'article 9.1.c i en l'article 10, apartats 1 i 3, de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
I per deixar-ne constància als efectes oportuns, com a prova de conformitat amb tot l'anterior, signen els compareixents, al lloc i en la data que s'indiquen.  
  
El vicepresident segon i conseller d'Habitatge i Arquitectura Bioclimàtica: Rubén Martínez Dalmau.  
La rectora de la Universitat de València-Estudi General: M. Vicenta Mestre Escrivá.